《雪中检故书见王深甫书因寄》
宋代·刘攽

积雪閟穷巷，天寒四岑寂。常时能来人，今兹亦绝迹。

探囊理文书，卷轴浩堆积。岁序往不留，其人或成昔。

忽如二三子，共此笑言适。我游皆可人，回也实莫逆。

诗句何轩轩，有若风中翼。使我多闻知，令我手不释。

闻君不作官，作官固无益。由来全生士，不以时世激。

请问紫芝翁，宁知五鼎食。开门望四野，天地漫无隙。

老鹰冻不飞，何由寄消息。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。